Кхин цхьаъ дуьйцур ду ас. Къилбаседа-Кавказан Бусалбанийн Динан Урхаллин (оьрсийн маттахь – ДУМСК, Духовное Управление Мусульман Северного Кавказа) гуламан (съездан) декъашхо хаьржина хиллера Умалхьат. Гулам Махачкалахь (ХIаьнжехь, я ХIинжа-гIалахь) дIахьуш бара, дукха хан йоццуш Буйнакскера (Шура-гIалара) цига дIаяьхьнера бусалба нехан урхалла. Сесанарчу Гужулов Iелас ма-дуьйццу (хIокху сохьта Нохчийн Республикин Шелковски кIоштарчу Гребенскойхь вехаш ву иза), цу гуламе воьдучу Умалхьатана юххе ваьлла иза а ваханера. Цу заманчохь Сесанарчу некъаш дохкучу декъан хьаькаман болх беш волчу Нурмохьмада, Iелин девашас, шен белхан машен тIехь (Газ-51) вигийтинера Умалхьат Махачкала. Новкъахь хьадал-вадална оьшучунна аьлла, шен вешин ши кIант ЭзарIела а, Iела а хьажийнера Нурмохьмада (дуьненан а кийрахь, цунна улло вала воккханиг воцуш дацара иза: киранаш кхоьхьучу машенан яьшки чохь ваха везаш вара, цундела кегийраш бахийтинера цо).Iелин хIетахь 13 шо дара…